ગાંધીધામ નગરપાલિકા દ્વારા વેરા વસુલાતની કામગીરીમાં દર વર્ષે નબળી વસુલાત થઇ રહી છે. પાલિકાની તીજોરીમાં જોઇએ તેવી આવક લાવવામાં સત્તાધીશો સરેઆમ નિષ્ફળ ગયા છે. નવા નાણાંકીય વર્ષમાં પાલિકા દ્વારા રહેણાંકમાં પ્રતિ ચો.મી.એ અગાઉ 7.50 હતા તેના 8 રૂપિયા અને બીનરહેણાંકમાં 11.20 રૂપિયા હતા તેમાં વધારો કરી 12 રૂપિયા કરીને અનુક્રમે 50 પૈસા અને 80 પૈસાનો વધારાનો બોજો ઝીંકી દીધો છે. અત્યારે પાંચેક હજાર જેટલા બીલ તો સીટી વિસ્તારમાં બજવણી માટે મોકલી દેવામાં આવ્યા છે. રહેણાંકના 35 હજાર અને બીન રહેણાંકના 20000 મળીને અંદાજે 55000 જેટલી મીલ્કત પાલિકાના ચોપડે બોલી રહી છે.